
РЕШЕНИЕ
№ РН-257-24-15

Днес, 20.05.2024 г., Комисията за противодействие на корупцията /КПК/, в състав:

Заместник-председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева
  
У С Т А Н О В И:

Проверката е по реда на чл. 13, ал. 1, т. 8 от Закона за противодействие на корупцията (ЗПК) и е образувана въз основа на Решение за извършване на проверка № КИ-158 от 15.04.2024 г. по сигнал с вх. № С-257/29.03.2024 г. на Комисията за противодействие на корупцията (КПК, Комисията).
Проверката е образувана по отношение на Альоша Минин, в качеството му на общински съветник в Общински съвет В. за мандат 2023 – 2027 г. 
По същество в сигнала сe излагат твърдения, че Альоша Минин, в качеството си на общински съветник в Общински съвет В. е в несъвместимост със заеманата от него длъжност предвид това, че е управител на дружеството „********“ ООД и като такъв е сключвал договори за наем на общински земеделски земи с Община В.
Към сигнала не са приложени доказателства.
С писмо с вх. № КПК-6870-3/08.05.2024 г. на КПК от председателя на ПК по Закона за противодействие на корупцията при общински съвет В. са изискани и получени следните доказателства: клетвен лист на Альоша Минин - общински съветник в Общински съвет В. за мандат 2023 – 2027 г. и декларация по чл. 49, ал. 1,т. 1 от ЗПК.
Комисията служебно е извършила справка в Търговския регистър и регистъра на юридическите лица с нестопанска цел (ТРРЮЛНЦ).

В хода на проверката по сигнала Комисията установи следното от фактическа страна:

	Сигналът е подаден от лице, с посочени имена, адрес и е подписан.
Альоша Минин е избран за общински съветник в Общински съвет В. за мандат 2023 – 2027 г. и е положил клетва на 09.11.2023 г.
	На 07.12.2023 г. Альоша Минин, в качеството си на общински съветник в Общински съвет Вълчедръм е подал декларация по чл. 49, ал. 1, т. 1 от ЗПК, в която е декларирала че не заема друга длъжност, която съгласно Конституцията или закон е несъвместима със заеманата публична длъжност, както и че не извършва дейност несъвместима със заеманата длъжност.
	От извършена справка в Търговски регистър и регистър на юридическите лица с нестопанска цел се установява, че дружеството „********“ ООД с ЕИК ******** е със собственици Д. И. Б.  с 49,20% дялово участие, Т. А. В.  с 25,40 % дялово участие и В. А. М. с 25,40 % дялово участие, а Альоша Минин е негов управител от 23.06.2008 г.
	
При така изяснената фактическа обстановка Комисията установи следното от правна страна:

Съгласно разпоредбата на чл. 13, ал. 1, т. 8 от ЗПК (обн. ДВ. бр. 84 от 06.10.2023 г.), Комисията проверява сигнали във връзка с декларациите за несъвместимост на лицата, заемащи публични длъжности, като при установена несъвместимост – сезира органа по избора или назначаването им за предприемане на съответните действия.
		Несъвместимостта съставлява предвидени в закона пречки за съвместяване на съответната публична длъжност и заемането на друга длъжност или извършването на дейност, която съгласно Конституцията или закон е несъвместима с положението на лице, заемащо публична длъжност, съгласно § 1, т. 4 от ДР на ЗПК. 
Целта на института на несъвместимостта е превантивна – да се предотврати възможността за възникване на колизия между евентуален частен интерес и държавния интерес, да се предотвратят още преди започване изпълнението на длъжността всякакви възможни влияния, които биха накърнили обществения интерес, доколкото несъвместимостта засяга именно безпристрастното изпълнение на публичната длъжност в обществен интерес.
ЗПК не посочва самостоятелни основания за несъвместимост на изчерпателно изброените в чл. 6, ал. 1 от ЗПК длъжности. Поради разнородността на правомощията, произтичащи от различните длъжности, за всяка от последните са налице и различни предпоставки за възникване на несъвместимост.
Предвид основните характеристики на несъвместимостта като институт на правото, настоящата проверка изисква извършване на индивидуална и диференцирана преценка на предпоставките за несъвместимост, относими към конкретния случай. Нарушение може да се установи само и доколкото съответните относими факти съвпадат с хипотезата на съдържащите се в специалния закон норми. Затова при практическото прилагане е необходимо точно да се установи кои са приложимите разпоредби от Конституцията или от специалните закони, да се съпостави фактическата обстановка с въведените в тях забрани, за да се направи обоснован извод за наличието на факти и обстоятелства, водещи до несъвместимост.
Според разпоредбата на чл. 50, ал. 1 от ЗПК, при заемането на публична длъжност, за която с Конституцията или със закон са установени несъвместимости, лицето, заемащо публична длъжност, подава пред органа по избора или назначаването декларация за несъвместимост в едномесечен срок от заемането на длъжността. Съгласно ал. 3 на същата разпоредба, когато лицето е декларирало наличие на несъвместимост, то е длъжно в едномесечен срок от подаване на декларацията да предприеме необходимите действия за отстраняване на несъвместимостта и да представи доказателства за това пред органа по избора или назначаването.
В хода на настоящата проверка се установи, че Альоша Минин, в качеството си на общински съветник в Общински съвет В. е лице, заемащо публична длъжност по смисъла на чл. 6, ал. 1, т. 32 от ЗПК и компетентна да се произнесе относно наличието или липсата на несъвместимост във връзка с подадения сигнал е Комисията за противодействие на корупцията.
По отношение на Альоша Минин в качеството му на общински съветник важи ограничението, въведено с разпоредбата на чл. 34, ал. 5 от Закона за местното самоуправление и местната администрацията (ЗМСМА). Съгласно текста й общинският съветник не може да:
1. да бъде член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие;
2. да заема длъжност като общински съветник или подобна длъжност в друга държава - членка на Европейския съюз;
3. (изм. - ДВ, бр. 70 от 2020 г., в сила от 07.08.2020 г., изм. - ДВ, бр. 84 от 2023 г., в сила от 06.10.2023 г.) да извършва дейности, които водят до нарушаване на забрана или ограничение по глава осма, раздел ІІ от Закона за противодействие на корупцията.
	Като общински съветник и в това му качество лице, заемащо публична длъжност по смисъла на чл. 6, ал. 1, т. 32 от ЗПК, Альоша Минин е декларирал в подадената от него на 07.12.2023 г. декларация по чл. 49, ал. 1, т. 1 от ЗПК, че не заема друга длъжност, която съгласно Конституцията или закон е несъвместима със заеманата публична длъжност и че не извършва дейност несъвместима със заеманата длъжност.
	Обстоятелството, че дружеството „********“ ООД е частно търговско дружество,  изключва наличието на забраната,  предвидена в разпоредбата на чл. 34, ал. 5 от ЗМСМА, по отношение на Альоша Минин, в качеството му на общински съветник да бъде управител на търговско дружество с общинско участие.
Предвид изложеното следва, че така установените в хода на проверката обстоятелства по отношение на Альоша Минин, в качеството му на общински съветник в Общински съвет В. за мандат 2023-2027 г. и лице, заемащо публична длъжност по смисъла на чл. 6, ал. 1, т. 32 от ЗПК не противоречат на разпоредбата на чл. 34, ал. 5 от ЗМСМА, с оглед на това, че в периода от полагането на клетва на 09.11.2023 г. същият не е управител на търговски дружества с общинско участие.
Горните обстоятелства налагат извода за липса на несъвместимост при заемане на длъжността „общински съветник“ в Общински съвет Вълчедръм от страна на Альоша Минин, в качеството му на лице, заемащо публична длъжност по смисъла на чл. 6, ал. 1, т. 32 от ЗПК.
Във връзка с гореизложеното, на основание чл. 13, ал. 1, т. т. 8 от ЗПК във вр. с § 7, ал. 2 от ПЗР на ЗПК, Комисията за противодействие на корупцията,

РЕШИ:

НЕ УСТАНОВЯВА НЕСЪВМЕСТИМОСТ по отношение на Альоша Минин с ЕГН ********, общински съветник в Общински съвет Вълчедръм и в това му качество лице, заемащо публична длъжност по смисъла на чл. 6, ал. 1, т. 32 от ЗПК, във връзка с участието му като управител в търговското дружество „********“ ООД.




КОМИСИЯ:


                    ЗАМЕСТНИК-ПРЕДСЕДАТЕЛ:………………….../АНТОН СЛАВЧЕВ/

                     ЧЛЕН:……………………………………….../АНТОАНЕТА ЦОНКОВА/

         ЧЛЕН:…………………...……………....……………./ПЛАМЕН ЙОЦОВ/

                     ЧЛЕН:…………………………………..................../СИЛВИЯ КЪДРЕВА/












